Na temelju članka 149.st.3. Zakona o pomorskom dobru i morskim lukama („Narodne novine“br.83/23 dalje: Zakon ) i čl.39.Statuta Grada Dubrovnika („Službeni glasnik Grada Dubrovnika“ br. 2/21) Gradsko vijeće Grada Dubrovnika na \_\_\_\_\_sjednici održanoj \_\_\_\_\_\_, donijelo je

 **O D L U K U**

 **o redu na pomorskom dobru grada Dubrovnika**

**I.OPĆE ODREDBE**

 članak 1.

Odlukom o redu na pomorskom dobru Grada Dubrovnika (dalje: Odluka) propisuje se red na pomorskom dobru kao cjelovit sustav mjera i radnji kojima se osigurava zaštita i održavanje pomorskog dobra u općoj upotrebi na području grada Dubrovnika što uključuje:

-način uređenja i korištenja pomorskog dobra u općoj upotrebi za gospodarske i druge svrhe, građenje građevina koje se prema posebnim propisima grade bez građevinske dozvole i glavnog projekta, održavanje reda na pomorskom dobru u općoj upotrebi,

-održavanje čistoće i čuvanje površina pomorskog dobra u općoj upotrebi,

-osiguranje nesmetanog prolaska duž pomorskog dobra,

-mjere za održavanje reda na pomorskom dobru,

- prekršajne odredbe.

 članak 2.

Pojedini pojmovi u smislu ove Odluke imaju slijedeće značenje:

-**dohranjivanje plaže** je dopremanje i razastiranje kamenog materijala i morskog biljnog materijala (lažine), pijeska ili šljunka na površinu žala bez prisustva veće količine praha i/ili gline, sa svrhom nadomještanja količine materijala koja je trajno izgubljena uslijed prirodnih procesa,

-**dozvola na pomorskom dobru** je upravni akt kojim se ovlašteniku daje vremenski ograničeno pravo na obavljanje djelatnosti na pomorskom dobru, kojom se ne ograničava niti isključuje opća upotreba pomorskog dobra, a za obavljanje djelatnosti može služiti isključivo jednostavna građevina koja se prema propisima kojima se uređuje građenje ne smatra građenjem, izvedena u skladu s posebnim propisima koji uređuju zaštitu prirode, prostornim planom i uredbom iz članka 14.stavka 4. točke 11. Zakona ,

-**gospodarsko korištenje pomorskog dobra** je vremenski ograničeno pravo korištenja pomorskog dobra sa ili bez prava korištenja građevina i zahvata u prostoru te u skladu s uredbom iz članka 14.stavka 4.točke 11. Zakona,

-**kiosk** je tipski objekt lagane konstrukcije, površine do 15m2 koji se može u cijelosti ili u dijelovima prenositi i postavljati pojedinačno ili u grupi, a služi za obavljanje gospodarske i druge djelatnosti,

-**koncesija na pomorskom dobru** ( u daljnjem tekstu: koncesija ) je pravo gospodarskog korištenja pomorskog dobra koje se stječe ugovorom o koncesiji,

 -**koncesionar** je gospodarski subjekt s kojim je davatelj koncesije sklopio ugovor o koncesiji,

-**morska plaža** je prirodni ili izgrađeni i uređeni kopneni i pripadajući morski prostor pomorskog dobra koji služi za boravak, rekreaciju i kupanje te s tim povezane aktivnosti,

-**morska plaža posebne namjene** je morska plaža koja udovoljava zahtjevima posebnih grupa korisnika i njihovim potrebama,

- **nasip** je kopno nastalo nasipavanjem mora,

- **nasipavanje mora** je svaka ljudska radnja kojom se proširuje kopno u more,

- **oprema na plažama** su kabine za presvlačenje, skalice za ulazak u more, tuševi, košarice za otpad i sl.

- **ovlaštenik dozvole na pomorskom dobru** je gospodarski subjekt kojem je izdana dozvola na pomorskom dobru u skladu s odredbama Zakona,

- **pokretna naprava**  je lako prenosiva naprava kojoj se premještanjem ne mijenja oblik i koja nema građevinskog dijela niti je ugrađena u podlogu, a namjenski je oblikovana ili predstavlja jednostavni ili improvizirani samostojeći predmet koji se privremeno i povremeno postavlja na površinu pomorskog dobra, s koje ili pomoću koje se obavljaju različite uslužne radnje, usluge, prezentacije, sportski događaji i ostale prigodne manifestacije,

- **pomorsko dobro** je opće dobro od interesa za Republiku Hrvatsku i ima njezinu osobitu zaštitu, a upotrebljava se i koristi pod uvjetima i na način propisan Zakonom . Pomorsko dobro je u upotrebi svih i svatko ima pravo, pod jednakim uvjetima, služiti se pomorskim dobrom u skladu s njegovim osobinama, prirodi i namjeni, osim kad je Zakonom drugačije propisano,

-**posebna upotreba pomorskog dobra** je vremenski ograničeno pravo upotrebe pomorskog dobra u svrhu obavljanja djelatnosti koja se ne obavlja radi stjecanja dobiti, sa ili bez prava korištenja građevina i zahvata u prostoru te u skladu s uredbom iz članka 14.stavka 4. točke 11. Zakona,

-**prirodna morska plaža** je plaža koja se nalazi unutar naselja ili izvan naselja, infrastrukturno neopremljena, potpuno očuvanih prirodnih obilježja čiji kopneni dio obuhvaća prostor prirodnog materijala (kamena, pijeska, šljunka, njihove kombinacije i sl.)

- **privezište** je izdvojeni i samostalni infrastrukturni objekt (ponton, gat, mol, riva i sl.) duljine najviše 50 metara ukupno upotrebljive operativne obale i dio morskog akvatorija izvan lučkog područja,

- **reklame** su reklamne zastave, transparenti, privremene strate, tipizirane i informativne (reklamne) strate, reklamni natpisi, reklamni logoi, reklamni ormarići ,ferali, reklamne naljepnice, reklamne ploče, svjetleće reklamne ploče, reklamne ploče na stupovima javne rasvjete i drugi predmeti koji služe reklamiranju, osim reklamnih panoa,

- **reklamni panoi** su reklamni stupovi (totemi), putokazni panoi, pokretni reklamni panoi, osvijetljene i neosvijetljene reklamne vitrine, veliki reklamni panoi, reklamna platna, reklamni uređaji i konstrukcije,

-**sidrište** je dio morskog akvatorija namijenjen za sidrenje i/ili vez plovnih objekata,

-**urbana oprema -**privremeni objekti ( kiosci ili drugi montažni objekti), pokretne naprave (zaštitne naprave i uređaji-tende, suncobrani, rukohvati, oprema za video nadzor i sl. ,oprema koja se postavlja za potrebe organiziranja terasa ugostiteljskih objekata-stolovi, stolice, graste sa cvijećem, pokretne ograde, otvoreni šank i ostala oprema u svrhu obavljanja ugostiteljske djelatnosti), oprema koja se postavlja u svrhu organiziranja zabava (šatori, kućice i sl.), oprema koja se postavlja za potrebe organiziranja manifestacija za vrijeme državnih i vjerskih blagdana, obljetnica, športskih događaja, u svrhu promidžbe, te drugih manifestacija odnosno događanja), uslužne naprave ,automati,hladnjaci, naprave za prodaju pića, napitaka i sladoleda i sl.), parkovna oprema, stalci za bicikle, oprema, uređaji i oznake koji se postavljaju na vanjske dijelove građevine, reklamni i oglasni predmeti, spremnici za otpad, košarice za otpad i druga oprema za sakupljanje otpada, oprema dječjih i sportskih igrališta, te rekreacijskih prostora, oprema parka-igrališta za pse, jarboli za isticanje zastava i slični predmeti, putokazi, oprema za dodatnu regulaciju prometa, oprema na plažama-kabine za presvlačenje, skalice za ulazak u more, tuševi, košarice za otpad i sl.

-**uređena morska plaža** je plaža koja se nalazi unutar ili izvan naselja i koja je pristupačna svima pod jednakim uvjetima uključivo i osobama smanjene pokretljivosti, uređenog i izmijenjenog prirodnog obilježja, te infrastrukturno i sadržajno uređenog kopnenog prostora neposredno povezanog s morem,

-**žalo** je niska, šljunkovita ili pjeskovita morska obala.

Izrazi koji se koriste u ovoj Odluci, a imaju rodno značenje, odnose se jednako na muški i ženski rod.

 članak 3.

Pomorsko dobro je opće dobro od interesa za Republiku Hrvatsku i ima njezinu osobitu zaštitu, a upotrebljava se i koristi pod uvjetima i na način propisan zakonom.

Republika Hrvatska vodi brigu, skrbi i upravlja pomorskim dobrom.

Republika Hrvatska dio poslova upravljanja pomorskim dobrom, te razmjerno s tim brigu o zaštiti i odgovornosti povjerava jedinicama područne ( regionalne) samouprave i jedinicama lokalne samouprave, te lučkim upravama i javnim ustanovama za zaštićene dijelove prirode, koje u njezino ime obavljaju pojedine poslove upravljanja pomorskim dobrom propisane zakonom.

Republika Hrvatska provodi nadzor i poduzima sve radnje radi zaštite pomorskog dobra neovisno o tome je li pomorsko dobro povjereno drugoj osobi javnog prava ili osobi (ustanovi) s javnim ovlastima.

Pomorsko dobro čine:

-unutarnje morske vode i teritorijalno more, njihovo dno, podzemlje i podmorje,

-dio kopna koji je po svojoj prirodi namijenjen općoj upotrebi i koji je određen takvim, kao i sve što je s tim dijelom kopna trajno spojeno na površini ili ispod nje i čine ga nekretnine koje su po prirodnim obilježjima, izgledu, namjeni, položaju i načinu upotrebe: morska obala, morske plaže, sprudovi, rtovi, hridi ,grebeni, otočići koje za vrijeme nevremena prekrivaju najveći valovi,žala,luke,lukobrani,rive,molovi,valobrani,nasipi,privezišta,gatovi,morske solane, ušća vodotoka koji se izlijevaju u more i kanali spojeni s morem, uključujući i građevine koje su trajno povezane s pomorskim dobrom i njegova su pripadnost.

 članak 4.

Pomorsko dobro je u upotrebi svih i svatko ima pravo, pod jednakim uvjetima, služiti se pomorskim dobrom u skladu s njegovim osobinama, prirodi i namjeni, osim kad je Zakonom drugačije propisano.

Pomorsko dobro je izvan pravnog prometa i na njemu se ne može steći pravo vlasništva niti druga stvarna prava po bilo kojoj osnovi.

Pomorsko dobro ne može biti predmet ugovora o zakupu niti ugovora o najmu.

Građevine i drugi objekti na pomorskom dobru koji su trajno povezani s pomorskim dobrom njegova su pripadnost.

 članak 5.

Poslovi upravljanja pomorskim dobrom su redovni i izvanredni.

Grad Dubrovnik (dalje :Grad) vodi brigu o redovnom upravljanju pomorskim dobrom na području grada Dubrovnika.

Grad redovno upravlja pomorskim dobrom i održava ga u općoj upotrebi sukladno Planu upravljanja pomorskim dobrom koji na prijedlog Gradonačelnika donosi Gradsko vijeće za iduće razdoblje od pet godina.

 članak 6.

Redovno upravljanje pomorskim dobrom uključuje :

1.redovno održavanje i unaprijeđivanje pomorskog dobra u općoj upotrebi,

2.brigu o zaštiti i osiguravanju opće upotrebe pomorskog dobra,

3.gradnju građevina i izvođenje zahvata u prostoru pomorskog dobra koji se prema posebnim propisima kojima se uređuje građenje te uredbom iz članka 14.stavka 4.točke 11. Zakona ne smatraju građenjem, a koji ostaju u općoj upotrebi,

4.nadzor nad pomorskim dobrom u općoj upotrebi,

5.davanje dozvola na pomorskom dobru,

6.unos podataka o dozvolama na pomorskom dobru u Jedinstvenu nacionalnu bazu podataka pomorskog dobra Republike Hrvatske,

7.nadzor nad ovlaštenicima dozvola na pomorskom dobru radi osiguranja da pomorsko dobro koriste u opsegu i granicama utvrđenim u dozvoli na pomorskom dobru,

8.održavanje reda na pomorskom dobrom u općoj upotrebi.

Grad je dužan štititi pravo na opću upotrebu pomorskog dobra te poduzeti sve radnje radi spriječavanja nezakonitog postupanja, samovlasnog zauzeća, devastacije pomorskog dobra i nezakonitog nasipavanja.

 članak 7.

 Nitko nema pravo bez pravne osnove propisane Zakonom na:

-posebnu upotrebu pomorskog dobra,

-gospodarsko korištenje pomorskog dobra,

-obavljanje djelatnosti na pomorskom dobru,

-gradnju i/ili obavljanje drugih radova i/ili zahvata u prostoru pomorskog dobra koji se prema posebnim propisima kojima se uređuje građenje ne smatraju građenjem, kao i uredbom iz članka 14.stavka 4.točke 11.Zakona,

-ograničavanje i/ili isključivanje opće upotrebe pomorskog dobra,

-zaposjedanje pomorskog dobra na bilo koji način za sebe ili drugoga.

**II** . **NAČIN UREĐENJA I KORIŠTENJA POMORSKOG DOBRA U OPĆOJ UPOTREBI ZA GOSPODARSKE I DRUGE SVRHE**

 članak 8.

Pomorsko dobro prije svega je u općoj upotrebi, a može biti dano na posebnu upotrebu i na gospodarsko korištenje u skladu s odredbama Zakona.

Opća upotreba pomorskog dobra podrazumijeva da svatko ima pravo služiti se pomorskim dobrom sukladno njegovoj prirodi i namjeni.

 članak 9.

Gospodarsko korištenje pomorskog dobra je vremenski ograničeno pravo korištenja pomorskog dobra sa ili bez prava korištenja građevina i zahvata u prostoru , te u skladu s uredbom iz članka 14.stavka 4.točke 11. Zakona, kojom se uređuje gradnja građevina i izvođenje zahvata u prostoru koji se prema propisima kojima se uređuje građenje ne smatraju građenjem , a koji su dopušteni na prostoru pomorskog dobra.

Pravo gospodarskog korištenja pomorskog dobra može se steći na temelju koncesije i dozvole na pomorskom dobru.

Koncesija na pomorskom dobru je vremenski ograničeno pravo gospodarskog korištenja pomorskog dobra, sa ili bez prava na gradnju, a koje se stječe ugovorom o koncesiji.

Dozvola na pomorskom dobru se može dati samo za obavljanje djelatnosti i korištenje pomorskog dobra manjeg značaja.

 članak 10.

Rješenje o davanju dozvole na pomorskom dobru donosi Gradonačelnik na temelju provedenog javnog natječaja i u skladu s odlukom Gradskog vijeća Grada Dubrovnika o odabiru najpovoljnijeg ponuditelja za davanje dozvole na pomorskom dobru, te Planom upravljanja pomorskim dobrom za područje grada Dubrovnika.

Rješenje o davanju dozvole na pomorskom dobru je upravni akt na temelju kojeg gospodarski subjekt stječe pravo na obavljanje djelatnosti kojim se ne ograničava opća upotreba pomorskog dobra.

 članak 11.

Koncesionar koji je na temelju ugovora o koncesiji stekao pravo gospodarskog korištenja pomorskog dobra u općoj upotrebi, može obavljati djelatnost na pomorskom dobru samo na način, u opsegu i granicama određenim u ugovoru o koncesiji.

 članak 12.

Ovlaštenik dozvole na pomorskom dobru može obavljati djelatnosti na pomorskom dobru samo u opsegu i pod uvjetima utvrđenim u dozvoli na pomorskom dobru.

Ovlaštenik dozvole na pomorskom dobru nema pravo sklapati ugovore s trećim osobama na temelju kojih bi treće osobe obavljale djelatnost ili dio djelatnosti iz dozvole, niti ga Grad može na to ovlastiti.

Zabrana iz prethodnog stavka ne odnosi se na najam, posudbu i sl. samih sredstava kojima se obavlja djelatnost iz dozvole na pomorskom dobru.

 članak 13.

Grad kao davatelj dozvole na pomorskom dobru, dužan se brinuti o tome da se pomorsko dobro koristi u opsegu i granicama utvrđenim u dozvoli na pomorskom dobru.

Grad kao davatelj dozvole na pomorskom dobru dužan je osigurati da ovlaštenik dozvole na pomorskom dobru ne ograničava opću upotrebu pomorskog dobra.

 članak 14.

Ako se utvrdi da se pomorsko dobro koristi izvan opsega i uvjeta utvrđenih u dozvoli na pomorskom dobru i/ili da ovlaštenik dozvole na pomorskom dobu ograničava opću upotrebu, Grad je, kao davatelj dozvole na pomorskom dobru, dužan donijeti rješenje o ukidanju dozvole na pomorskom dobru za tog ovlaštenika dozvole na pomorskom dobru.

 članak 15.

Koncesionar i ovlaštenik dozvole na pomorskom dobru dužni su na području pomorskog dobra za koje imaju pravo gospodarskog korištenja temeljem ugovora o koncesiji i dozvole na pomorskom dobru, osigurati cjelovitu zaštitu okoliša, posebno sanitarno higijenske uvjete i zaštitu od onečišćenja u skladu s propisima Republike Hrvatske i međunarodnim konvencijama, te za vrijeme trajanja koncesije odnosno dozvole na pomorskom dobru brinuti se o sigurnosti ljudi i imovine, održavati, štititi i koristiti pomorsko dobro pažnjom dobrog gospodara, te ne smiju poduzimati nikakve druge radnje na istom, osim onih koje su dopuštene ovom Odlukom, ugovorom o koncesiji i dozvolom na pomorskom dobru.

 članak 16.

Koncesionar i ovlaštenik dozvole odgovoran je za svaku štetu koja nastane uslijed obavljanja djelatnosti na pomorskom dobru, što uključuje štetu nastalu na pomorskom dobru kao predmetu koncesije odnosno dozvole, štetu nastalu samom koncesionaru odnosno ovlašteniku dozvole, njegovim zaposlenicima, kao i štetu koju pretrpe treće osobe.

 članak 17.

Koncesionar i ovlaštenik dozvole na pomorskom dobru ne smiju onemogućiti i /ili ograničiti pristup pomorskom dobru za koje mu je izdana koncesija odnosno dozvola, te umanjiti, ometati ili onemogućiti upotrebu i /ili korištenje susjednih dijelova pomorskog dobra prema njihovoj namjeni, a dodijeljeno pomorsko dobro dužan je čuvati i unaprijeđivati.

 članak 18.

Koncesionar i ovlaštenik dozvole na pomorskom dobru dužni su sredstva koja koriste za obavljanje djelatnosti održavati urednim i ispravnim, te se brinuti da nemaju oštećenja zbog kojih postoji opasnost za život i zdravlje ljudi, imovinu veće vrijednosti ili okoliš.

Ako koncesionar i ovlaštenik dozvole na pomorskom dobru ne održavaju sredstva koja koriste za obavljanje djelatnosti urednim i ispravnim ,te ako ista imaju oštećenja zbog kojih postoji opasnost za život i zdravlje ljudi i imovinu veće vrijednosti ili okoliš, pomorski redar naredit će im rješenjem otklanjanje uočenih nedostataka. Ako u ostavljenom roku koncesionar i ovlaštenik dozvole na pomorskom dobru ne postupe po nalogu pomorskog redara, ti će se nedostaci otkloniti putem treće osobe na njihov trošak.

 članak 19.

Površina pomorskog dobra koja se koristi za obavljanje gospodarske djelatnosti i druge svrhe mora biti održavana i uredna.

 članak 20.

Morskom plažom upravlja Grad u skladu s Planom upravljanja pomorskim dobrom ili koncesionar u skladu s odlukom o davanju koncesije i ugovorom o koncesiji.

 članak 21.

Grad, odnosno koncesionar dužan je plažu štititi i održavati te osigurati zadovoljenje javnog interesa za korištenjem.

Grad, odnosno koncesionar dužan je osigurati mogućnost korištenja površina pomorskog dobra u općoj upotrebi na način kojim omogućava kretanje osoba smanjene pokretljivosti.

 članak 22.

 Morske plaže dijele se na javne morske plaže i morske plaže posebne namjene.

 Javne morske plaže su prirodne morske plaže i uređene morske plaže.

 članak 23.

Morske plaže moraju biti dostupne svima pod istim uvjetima.

Morska plaža ne smije se isključiti iz opće upotrebe.

Grad, odnosno koncesionar, koji upravlja javnom morskom plažom ne smije plažu ograditi niti na drugi način ograničiti pristup plaži.

Grad, odnosno koncesionar koji upravlja javnom morskom plažom ne smije naplaćivati ulaz na plažu.

 članak 24.

Uređene morske plaže u pravilu su opremljene:

-ekološkom javnom rasvjetom,

-sanitarnim čvorom,

-koševima za otpad,

-klupama,

-tuševima,

-kabinama za presvlačenje,

-sefovima za pohranu osobnih stvari,

-nekomercijalnim info pločama na hrvatskom i još najmanje na engleskom jeziku na prilaznim pravcima ulaza na plažu s uputama za boravak i korištenje plaže, definiranim informacijama o vrsti i kategoriji plaže, telefonskim brojevima žurnih službi, podacima o koncesiji, pravima posjetitelja, obvezama koncesionara, podacima osobe za kontakt i nadzor i dr.,

-pločama s planom Grada,

-plutajućim zaštitnim ogradama,

-marker plutačama,

-spasiocima i opremom za spašavanje i dr.

Grad, odnosno koncesionar dužan je uređaje i opremu iz prethodnog stavka održavati u urednom i ispravnom stanju.

Zabranjeno je oštećivati i uništavati uređaje i opremu iz stavka 1. ovog članka.

 članak 25.

Pravna osoba ili fizička osoba obrtnik kojoj je Grad povjerio na održavanje ili upravljanje objekte u općoj upotrebi (javna rasvjeta, tuševi, kante za otpatke, klupe i dr.),odnosno vlasnik, dužan ih je održavati urednim, čistim i funkcionalno ispravnim.

Osoba iz stavka 1. ovoga članka dužna je nastala oštećenja i kvarove otkloniti u najkraćem roku, a najkasnije u roku od 8 dana od utvrđivanja oštećenja ili kvara.

Zabranjeno je pisati grafite, poruke i slično, te na drugi način oštećivati i uništavati objekte u općoj uporabi.

 članak 26.

Javna rasvjeta mora biti izvedena u skladu sa suvremenom rasvjetnom tehnikom, uvažavajući propise zaštite okoliša i energetske učinkovitosti, kao i Zakona o zaštiti od svjetlosnog onečišćenja, te mora biti funkcionalna, ekološki prihvatljiva i estetski oblikovana.

Pri postavljanju javne rasvjete mora se voditi računa o urbanističkoj vrijednosti i značenju te izgledu pojedinih dijelova Grada, pojedinih površina pomorskog dobra i njihovoj namjeni kao i potrebama prometa i građana.

Pravna ili fizička osoba kojoj je Grad povjerio održavanje javne rasvjete, opremu i uređaje javne rasvjete mora redovito održavati u stanju funkcionalne sposobnosti i ispravnosti (prati, ličiti, mijenjati dotrajale i oštećene dijelove, žarulje i sl.).

Zabranjeno je priključivanje električnih instalacija rasvjete i drugih instalacija na sustav javne rasvjete te drugo korištenje sustava javne rasvjete, bez suglasnosti upravnog odjela nadležnog za komunalne djelatnosti.

Javna rasvjeta u pravilu mora svijetliti cijelu noć uz uvažavanje provedbe mjera uštede električne energije.

Zabranjeno je oštećivanje i uništavanje stupova javne rasvjete i rasvjetnih tijela.

Na stupove javne rasvjete dozvoljeno je postavljanje reklamnih ploča sukladno odredbama Odluke o reklamiranju.

Postavljanje ukrasnih zastavica, informativno-promidžbenih panoa, vertikalne i svjetlosne prometne signalizacije i slične opreme na stupove javne rasvjete dopušteno je samo uz odobrenje upravnog odjela nadležnog za komunalne djelatnosti.

Reklame koje su postavljene na pomorskom dobru bez rješenja, odnosno suprotno rješenju upravnog odjela nadležnog za komunalne djelatnosti ili po rješenju kojem je istekao rok, odmah će se ukloniti.

Reklame će se ukloniti posredstvom pomorskog redarstva ili putem treće osobe, a o trošku vlasnika odnosno korisnika.

Zabranjena je uporaba svjetlosnih snopova bilo kakve vrste ili oblika usmjerenih prema nebu ili u more.

Zabranjeno je postavljati rasvjetna tijela u more ili na rekvizite ( sup, daska za jedrenje, kajak i sl.) kojima je svrha rasvjetljivanje mora.

Zaštita od buke na pomorskom dobru provodi se danonoćno. Buka elektroakustičnih i akustičnih uređaja, te ostalih izvora buke na otvorenom u objektima na pomorskom dobru ne smije prelaziti najviše dopuštene razine buke sukladno Pravilniku o najvišim dopuštenim razinama buke u sredini u kojoj ljudi rade ili borave. Upotreba elektroakustičnih i akustičnih uređaja na površinama pomorskog dobra mora biti sukladna odredbama Odluke o ugostiteljskoj djelatnosti Grada Dubrovnika.

 članak 27.

Javni zahodi grade se ili postavljaju, u pravilu, na uređenim morskim plažama.

Javni zahodi moraju ispunjavati odgovarajuće higijenske i tehničke uvjete, a ovlaštena pravna ili fizička osoba koja ih održava mora ih održavati u urednom i ispravnom stanju.

Javne zahode treba graditi na način da ih mogu koristiti osobe smanjene pokretljivosti.

Rad javnih zahoda utvrđuje se Programom održavanja komunalne infrastrukture.

Po potrebi i uz posebno odobrenje upravnog odjela nadležnog za komunalne djelatnosti na uređenim morskim plažama mogu se postaviti i kemijski zahodi.

Javni zahodi moraju, u pravilu, raditi u vremenu uobičajenog korištenja plaže.

 članak 28.

U cilju lakšeg snalaženja građana i turista, na pomorskom dobru na području Grada mogu se postavljati ploče s planom Grada.

Ploče s planom Grada postavljaju se na mjestima na kojima se okuplja veći broj ljudi i na drugim za to određenim mjestima.

U planu moraju biti ucrtane glavne ulice, trgovi, parkovi, najvažniji objekti u Gradu (škola, dječji vrtić, pošta, banka, zdravstvena ustanova i sl.) te oznaka mjesta na kojem se plan nalazi.

Ploče s planom postavlja i održava Turistička zajednica Grada i /ili Grad, odnosno za to ovlaštena pravna ili fizička osoba.

 članak 29.

Na pomorskom dobru mogu se postavljati protupožarni hidrantipostavljati i hidranti za pranje i zalijevanje javnih površina koji se moraju održavati u ispravnom stanju.

Zabranjeno je uništavanje, oštećivanje ili neovlaštena uporaba hidranata za vlastite potrebe (pranje automobila, plovila ili privatnih površina i prostora).

Hidrante i slične objekte i uređaje postavlja i održava Grad, odnosno za to ovlaštena pravna ili fizička osoba obrtnik.

 članak 30.

Na pomorskom dobru mogu se postavljati spomenici, spomen ploče, skulpture i slični predmeti koje postavlja Grad na način propisan Odlukom o komunalnom redu Grada Dubrovnika.

Postavljene spomenike, spomen ploče, skulpture i slične predmete, zabranjeno je prljati, po njima pisati, crtati ili ih na bilo koji drugi način oštećivati.

 članak 31.

Grad odnosno koncesionar dužan je uređenu morsku plažu označiti i zaštititi s morske strane te na vidljivim mjestima istaknuti informativnu ploču s podacima o kakvoći mora za kupanje, podatkom je li dopušten pristup kućnim ljubimcima morskom i kopnenom dijelu plaže i informacijama o mogućim izvanrednim događajima na morskoj plaži, a u skladu važećim provedbenim propisima upravnog tijela nadležnog za zaštitu okoliša i prirode.

Grad odnosno koncesionar dužan je na dijelu pomorskog dobra za koje je izdana dozvola na pomorskom dobru odnosno koncesija istaknuti tablu s podacima iz dozvole odnosno koncesije: naziv ovlaštenika odnosno koncesionara, redni broj i naziv mikrolokacije, broj lokacije, vrsta djelatnosti, razdoblje važenja dozvole odnosno koncesije.

 članak 32.

Koncesionar je dužan morski prostor namijenjen kupačima, odnosno granicu koncesioniranog područja na moru (sidrišta) označiti vidljivim oznakama (bove, marker plutače i sl.) sve u skladu s posebnim uvjetima izdanim od nadležne lučke kapetanije i pravnim propisima Republike Hrvatske.

Koncesionar luke posebne namjene je dužan kopneni prostor, odnosno granicu koncesioniranog područja, označiti vidljivim oznakama i osigurati potrebno po zakonu, a sve u skladu s pravnim propisima Republike Hrvatske.

Koncesionar odnosno ovlaštenik dozvole na pomorskom dobru ne smije onemogućiti slobodan pristup pomorskom dobru.

 članak 33.

Za obavljanje djelatnosti ugostiteljstva i trgovine koncesionar odnosno ovlaštenik dozvole na pomorskom dobru za plažni objekt i sredstvo pomoću kojeg obavlja te djelatnosti mora ishoditi rješenje o minimalnim uvjetima pružanja usluga, sukladno posebnim propisima i prema njima raditi, te snositi troškove čišćenja.

 članak 34.

Kod obavljanja djelatnosti iznajmljivanja plažne opreme i plovila koncesionar odnosno ovlaštenik dozvole na pomorskom dobru mora koristiti opremu ( suncobrani, ležaljke i sl.) i plovila (supovi, kajaci, pedaline, daske za jedrenje i sl.) koji su unificirani, jednobojni, bez reklamnog sadržaja, kvalitetni, u ispravnom stanju, primjerenog izgleda, te ne smiju ugrožavati njihove korisnike, kao ni ostale korisnike plaže.

Plažna oprema i plovila moraju biti složena na jednom mjestu određenom ugovorom o koncesiji i dozvolom na pomorskom dobru za njihov smještaj i izdavanje kada nisu iznajmljene korisniku, odnosno kada ih korisnik prestane koristiti.

Koncesionar, odnosno ovlaštenik dozvole na pomorskom dobru na određenoj mikrolokaciji može iznajmljivati onoliku količinu plažne opreme , odnosno pojedinog sredstva ( ležaljke, suncobrani, supovi, kajaci, pedaline i sl.) u okviru ukupnog broja sredstava kao što je to određeno ugovorom o koncesiji, odnosno dozvolom na pomorskom dobru.

Plažna oprema ( ležaljke i suncobrani i sl.) mora se postaviti na plažu po zahtjevu korisnika na način da se ne ometa korištenje plaže kao općeg dobra te je rasporediti tako da se plažna oprema jednog ovlaštenika dozvole na pomorskom dobru podijeli na dvije grupe između kojih mora ostati koridor za nesmetani pristup svim korisnicima plaže u duljini ležaljke, a svaka grupa opreme može sadržavati po dva reda ležaljki s ostavljenim koridorom za nesmetani pristup i boravak uz more svim korisnicima plaže između samih redova u duljini ležaljke te za prolaz između svake ležaljke u širini ležaljke.

Kod obavljanja djelatnosti iznajmljivanja plažne opreme i plovila koncesionar, odnosno ovlaštenik dozvole na pomorskom dobru mora ostaviti slobodan pojas od minimalno 2 metra od mora.

Postavljena plažna oprema ne smije ometati korištenje plaže kao općeg dobra .

 članak 35.

Kod obavljanja djelatnosti iznajmljivanja plovila -kajaka koncesionar odnosno ovlaštenik dozvole na pomorskom dobru dužan je :

- na kajak izletima sa do 10 korisnika kajaka -izletnika osigurati 1 kajak -vodič, a na kajak izletima sa od 11 do 20 korisnika kajaka-izletnika osigurati 2 kajaka-vodiča koji ne ulaze u broj kajaka odobren dozvolom,

- kajake označiti jednom bojom, na pramčanom dijelu svakog kajaka (visine 10 cm) istaknuti grb Grada Dubrovnika, označiti naziv ili ime ovlaštenika dozvole koji moraju biti čitljivo ispisani velikim tiskanim slovima i redni broj kajaka i to bojom koja se vidljivo razlikuje od boje kajaka,

- osigurati osobu voditelja kajaka koja za tu aktivnost ima odgovarajuće uvjerenje odnosno certifikat i valjanu svjedodžbu i položen tečaj prve pomoći i ugovorni odnos s ovlaštenikom dozvole,

- osigurati GPS praćenje svakog kajaka,

- osigurati obveznu osobnu opremu za svakog korisnika kajaka - prsluk za spašavanje opremljen s GPS uređajem za praćenje, a za voditelja kajaka osim prsluka opremljenog s GPS uređajem za praćenje i mobilni uređaj (s nepropusnom zaštitom ) za slučaj hitnosti i kontakt s nadležnim službama za spašavanje i ovlaštenikom dozvole, te signalnu baklju, pribor za prvu pomoć, zviždaljku i konop debljine min.8 mm. i duljine min. 10 m zbog privezivanja i teglenja,

-upoznati korisnika usluge sa vrstom rizika, obvezom njegova prihvaćanja odgovornosti sa rizicima, planovima i procedurama otklanjanja opasnosti, načinom korištenja opreme,

- osigurati korisnike usluge od posljedica nesretnog slučaja,

- kajake uredno posložiti na propisane stalke (dim. 4 m x 5 m ) na lokacijama određenim sukladno Planu upravljanja pomorskim dobrom na području grada Dubrovnika za naredno petogodišnje razdoblje,

- voditi evidenciju svih izdanih kajaka sa imenima i potpisima korisnika kajaka, te izdanih računa za uslugu iznajmljivanja,

- zabraniti korištenja kajaka ako je vjetar jači od 15 čv,stanje mora 1-2 (referentna prognoza DHMZ Aladin model),

- u slučaju žurnosti odmah obavijestiti nadležnu Lučku kapetaniju Dubrovnik i druge službe (br.112 i 195),

- osigurati plovidbu korisnika kajaka u grupi koja se ne smije rastezati na duljinu veću od 50 metara,

- zatražiti odobrenje Lučke kapetanije u slučaju plovidbe kajakom na većim udaljenostima, izvan zone 500 metara od obale kopna ili otoka.

Kod obavljanja djelatnosti iznajmljivanja plovila na vodomlazni pogon i vuče plovilom u svrhu zabave koncesionar, odnosno ovlaštenik dozvole na pomorskom dobru dužan se pridržavati uvjeta sigurnosti plovidbe koje je utvrdila Lučka kapetanija Dubrovnik , a propisani su Planom upravljanja pomorskim dobrom na području Grada Dubrovnika za razdoblje 2024.- 2028.godine („Službeni glasnik Grada Dubrovnika br. 5/24)

 članak 36.

Grad, odnosno koncesionar dužni su osigurati nesmetan prolaz pomorskim dobrom u općoj upotrebi.

Osobama u stanju neposredne ugroze za život, zdravlje ili imovinu nitko ne može zabraniti niti smije onemogućiti pristup bilo kojem dijelu pomorskog dobra, uključujući i one dijelove koji su isključeni od opće upotrebe ili čija je opća upotreba ograničena.

 članak 37.

Svi kopneni pristupni putevi (skale, staze) do morske obale (uključujući koncesionirana kupališta) i mora, moraju stalno biti otvoreni za nesmetano i neograničeno korištenje svima.

Svi putevi (skale, staze) uzduž morske obale (uključujući koncesionirana kupališta) moraju stalno biti otvoreni za nesmetano i neograničeno korištenje svima.

Zabranjeno je ograđivati plaže (kupališta) i prekidati pristupne kopnene puteve (skale, staze) do morske obale, odnosno uzduž morske obale.

Koncesionar plaže (kupališta) dužan se strogo pridržavati odredbi iz st.1.,2. i 3. ovoga članka.

U slučaju da pristupni put (skale, staze) do plaže (kupališta) djelomično prelazi preko koncesioniranog pomorskog dobra onda se i na takve dijelove pristupnog puta primjenjuju odredbe iz st.1.,2.,3. i 4. ovoga članka.

**III . GRAĐENJE GRAĐEVINA KOJE SE PREMA POSEBNIM PROPISIMA GRADE BEZ GRAĐEVINSKE DOZVOLE I GLAVNOG PROJEKTA**

 članak 38.

Grad smije graditi isključivo građevine i izvoditi zahvate u prostoru pomorskog dobra koji se prema posebnim propisima kojima se uređuje građenje ne smatraju građenjem, koje trajno služe općoj upotrebi (potporni i zaštitni zidovi, šetnice, odmorišta, održavanje, rekonstrukcija ili uklanjanje postojećih građevina i sl.) izvan područja danog u koncesiju i lučkog područja luke otvorene za javni promet, sve u skladu s uredbom iz članka 14.stavka 4. točke 11. Zakona kojom se uređuje gradnja građevina i izvođenje zahvata u prostoru koji se prema propisima kojima se uređuje građenje ne smatraju građenjem, a koji su dopušteni na prostoru pomorskog dobra i posebnim propisima kojima se uređuje prostor, gradnja i zaštita prirode.

 članak 39.

Na pomorskom dobru nije dopušteno planiranje ni građenje građevina koje nisu u vezi s morem.

Planiranje i građenje građevina koje se prema posebnim propisima grade bez građevinske dozvole i glavnog projekta i drugi zahvati na pomorskom dobru koji se ne smatraju građenjem moraju se provoditi tako da se osigura prolaz uz more i do mora.

Za izgradnju jednostavnih građevina na pomorskom dobru ne primjenjuju se odredbe propisa kojima se uređuje izgradnja jednostavnih građevina nego je potrebno ishoditi odgovarajuće dokumente za izgradnju.

Iznimno je dopušteno građenje infrastrukturnih građevina kada je nužno da se dijelom ili u cijelosti nalaze na pomorskom dobru, te objekata za potrebe državnih tijela ako su njihovi poslovi u vezi s morem (lučka kapetanija, carinarnica, pomorska policija i sl.) kao i objekata u kojima se u javnom interesu ili interesu sporta i edukacije obavlja djelatnost koja je povezana s morem ( pomorski muzej, škola jedrenja, škola ronjenja i sl.)

 članak 40.

Na prirodnoj plaži građenje građevina nije dozvoljeno već isključivo izvođenje zahvata u prostoru koji se prema posebnim propisima kojima se uređuje građenje ne smatraju građenjem, te u skladu s uredbom iz čl.38.ove Odluke.

 članak 41.

Zahvati na pomorskom dobru koji se prema posebnim propisima kojima se uređuje gradnja ne smatraju građenjem ,a za koje potrebno ishoditi lokacijsku dozvolu:

1.postavljanje,privezivanje ili sidrenje kaveza i drugih naprava za uzgoj ribe ili drugih morskih

 organizama,

2.privezivanje ili sidrenje pomorskih objekata (plovnih objekata, plutajućih objekata i nepomičnih objekata), osim objekata sigurnosti plovidbe,

3.trajno postavljanje, privezivanje ili sidrenje pomorskih objekata ( pristan, gat, bazen,kućica na vodi ,stambeni brod, pontonski most, plutajući ugostiteljski objekt),

4.sidrišta na moru,

5.deponiranje viška iskopa iz mora i sl.

 članak 42.

Za obavljanje djelatnosti na pomorskom dobru u općoj upotrebi za koju je izdana koncesija ili dozvola na pomorskom dobru može služiti isključivo jednostavna građevina koja se prema propisima kojima se uređuje građenje ne smatra građenjem i to:

1.kiosk i druga građevina gotove konstrukcije tlocrtne površine do 15 m2 u skladu s tipskim projektom za kojeg je doneseno rješenje na temelju čl.77. Zakona o gradnji ili tehnička ocjena sukladno posebnom zakonu i odluka nadležnog tijela jedinice lokalne samouprave prema propisima kojima se uređuje komunalno gospodarstvo na javnoj površini,

2.ugostiteljska terasa uz postojeću zgradu u razini terena tlocrtne površine do 20 m2,

3.slobodnostojeća ili sa zgradom konstruktivno povezana nadstrešnica tlocrtne površine do 20 m2, izvan tlocrtnih gabarita postojeće zgrade,

4.ograda visine do 2,2 m mjereno od najnižeg dijela konačno zaravnanog i uređenog terena uz ogradu,

5.reklamni pano i informacijski stup oglasne površine do 12 m2 u skladu s odlukom nadležnog tijela jedinice lokalne samouprave prema propisima kojima se uređuje komunalno gospodarstvo na javnoj površini,

6.komunalna oprema ( kontejner za komunalni otpad, klupa, koš za otpatke, tende, jednostavni podesti otvorenih terasa i sl.) u skladu s odlukom nadležnog tijela jedinice lokalne samouprave prema propisima kojima se uređuje komunalno gospodarstvo na javnoj površini,

7.promatračnica,obavijesna ploča oglasne površine do 12 m2,

8.privremena građevina za potrebe javnih manifestacija.

Vlasnici jednostavnih građevina iz prethodnog stavka iste moraju držati urednim i ispravnim, te redovito čistiti njihov okoliš.

 članak 43.

Ugostiteljski objekti u kiosku, , na klupi, kolicima, šank na otvorenom i slične naprave opremljene za pružanje ugostiteljskih usluga na pomorskom dobru u općoj upotrebi za koje se izdaje koncesija odnosno dozvola na pomorskom dobru ne mogu biti postavljena na udaljenosti manjoj od 100 m od postojećeg ugostiteljskog objekta u građevini, zasebnom dijelu građevine ili poslovnom prostoru u kojem se obavlja ugostiteljska djelatnost, osim u slučaju kada se isti na temelju dozvole na pomorskom dobru postavljaju kratkotrajno, na rok do 20 dana, za obavljanje privremene ili prigodne djelatnosti, u sklopu održavanja manifestacija, sajmova, prigodnih priredbi i slično.

Ukoliko se naprave i objekti iz stavka 1.ovoga članka prestanu iz bilo kojeg razloga koristiti, odnosno kad istekne rok do kojeg su mogli biti postavljeni, isti se moraju odmah, a najkasnije u roku od 8 dana ukloniti, te pomorsko dobro vratiti u prvobitno stanje.

 članak 44.

Ugostiteljske terase nije dozvoljeno izgraditi zidanjem ili nasipavanjem podloge, kao što nije dozvoljeno ni ukopavanjem mijenjati zatečenu podlogu.

Prilikom projektiranja i građenja građevina i objekata iz ove Odluke, kao i postavljanja i/ili ugradnje pokretnih naprava obveza je primjenjivati tehnička rješenja u projektiranju i građenju kojima se osobama smanjene pokretljivosti osigurava nesmetan pristup, kretanje, boravak i rad i to na jednakoj razini kao i ostalim osobama.

 **IV. ODRŽAVANJE REDA NA POMORSKOM DOBRU U OPĆOJ UPOTREBI**

 članak 45.

Pomorskim dobrom u općoj upotrebi svatko se ima pravo služiti sukladno njegovoj prirodi i namjeni.

Sve osobe na pomorskom dobru u općoj upotrebi dužne su se pridržavati odredbi ove Odluke.

 članak 46.

Korisnik uređene i prirodne plaže koji ostvaruje pravo gospodarskog korištenja pomorskog dobra temeljem ugovora o koncesiji odnosno dozvole na pomorskom dobru sukladno zakonu i ostalim pozitivnim propisima dužan je poštivati obveze iz ugovora o koncesiji odnosno dozvole na pomorskom dobru.

Koncesionar, odnosno ovlaštenik dozvole na pomorskom dobru dužan se pridržavati propisa o sigurnosti plovidbe, propisanih posebnih uvjeta Lučke kapetanije u Planu upravljanja pomorskim dobrom za područje grada Dubrovnika za naredno petogodišnje razdoblje , posebno zaštite okoliša i reda na pomorskom dobru propisanog ovom Odlukom, te uvažavati značaj pomorskog dobra kao općeg dobra.

 članak 47.

U plažnom prostoru namijenjenom za kupače zabranjuje se:

-vezivanje plovila izvan organiziranih privezišta,

-izvlačenje plovila,

-postavljanje pontona bez odgovarajućih odobrenja i lokacijske dozvole,

-plovidba unutar koncesioniranog područja odnosno ograđenog dijela namijenjenog za kupače,

-upotreba plovila na vodomlazni pogon na udaljenosti manjoj od 300 m od obale, odnosno od ograđenog dijela namijenjenog kupačima.

Iznimno od odredbi prethodnog stavka dozvoljava se:

-privremeno uplovljavanje brodica na vesla ( bez upotrebe motora ) na udaljenosti manjoj od 50 m od obale,

-upotreba plovila za sport i rekreaciju ( bez upotrebe motora) na uređenim plažama suprotno posebnim uvjetima lučke kapetanje u smislu obilježavanja koridora za isplovljanje i ostalih uvjeta utvrđenih posebnim propisima.

 članak 48.

Na prirodnim i uređenim morskim plažama zabranjuje se:

-kampiranje i noćenje, postavljanje šatora i sl. izvan područja kampa,

-upotreba svih vrsta sapuna i šampona te ostalih kemijskih sredstava na tuševima,

-paljenje vatre u bilo koje svrhe te upotreba roštilja i bilo koje vrste otvorenog plamena na plažama,te time zadimljavati površinu pomorskog dobra, odnosno ispuštati štetne imisije (dim, miris roštilja ),

-ispust u more ili u tlo fekalne kanalizacije iz ugostiteljskih objekata koncesionara, odnosno ovlaštenika dozvole na pomorskom dobru (svi plažni objekti moraju biti spojeni ili na sustav fekalne kanalizacije ili na nepropusnu septičku jamu ili više njih koje su izgrađene sukladno Zakonu o gradnji),

-ispust oborinske vode s prometnih i parkirnih površina ukoliko nisu kondicionirane s odgovarajućim separatorom lakih ulja, masti i derivata nafte,

-kupanje životinja, izuzev na plažama za pse na kojima je to dozvoljeno, a koje su označene posebnom oznakom,

-oštećivanje drveća, grmlja, cvjetnjaka, živica i drugog raslinja ,te lijepljenje plakata po drveću.

 članak 49.

Zabranjeno je dovoditi i puštati kućne ljubimce na prirodne i uređene plaže.

Psi se mogu dovoditi i puštati samo na plažama za pse koji su za tu namjenu posebno određene i označene.

Vlasnik, odnosno posjednik kućnog ljubimca dužan je odmah očistiti plažu koja je onečišćena otpacima njegovog kućnog ljubimca.

 članak 50.

Zabranjeno je na morske plaže i ostale dijelove pomorskog dobra postavljanje pokretnih naprava, kioska, montažnih objekta, otvorenih šankova sa ili bez terase, štandova, stolova, stolica, suncobrana, reklama, plakata, reklamnih panoa, parkovne opreme i drugih naprava bez koncesije odnosno dozvole na pomorskom dobru ili suprotno izdanoj koncesiji odnosno dozvoli.

Nakon isteka ugovora o koncesiji, odnosno dozvole na pomorskom dobru, koncesionar, odnosno ovlaštenik dozvole na pomorskom dobru dužan je ukloniti sa pomorskog dobra objekte i naprave iz stavka 1 . ovoga članka i pomorsko dobro dovesti u prvobitno stanje.

Sva eventualna oštećenja nastala od strane korisnika površine pomorskog dobra obavljanjem gospodarske djelatnosti temeljem ugovora o koncesiji, odnosno dozvole na pomorskom dobru isti je dužan popraviti o vlastitom trošku u roku od 8 dana od njihovog nastanka, odnosno dana kadu su oštećenja utvrđena.

U slučaju da korisnik površine pomorskog dobra ne postupi sukladno stavku 2. i 3. ovoga članka Grad će izvršiti te radnje putem treće osobe, te nastali trošak naplatiti od korisnika pomorskog dobra.

 članak 51.

Na prirodnim i uređenim morskim plažama te ostalim dijelovima pomorskog dobra zabranjeno je putem pokretnih prodavača izlaganje i nuđenje na prodaju prehrambene i neprehrambene robe, pružanje marketinških i sličnih usluga, promoviranje i prodaja karata za turističke izlete te nuđenje, nagovaranje i prodaja usluga smještaja.

 članak 52.

Zabranjeno je na morskim plažama i drugim dijelovima pomorskog dobra organiziranje hazardnih igara i igara na sreću te prikupljanje donacija i milodara.

 članak 53.

Na prirodnim i uređenim morskim plažama zabranjeno je ostavljati predmete osobne namjene (ručnike, druge plažne rekvizite i sl.).

Predmeti iz prethodnog stavka koji su ostavljeni na prirodnim i uređenim morskim plažama smatrat će se napuštenim stvarima te će se ukloniti.

Predmeti, naprave i objekti koji su suprotno odredbama ove Odluke postavljeni na pomorsko dobro smatraju se protupravno postavljenim predmetima, napravama i objektima i moraju se odmah ukloniti.

Vlasniku , odnosno korisniku protupravno postavljenog predmeta, naprave i objekta pomorski redar naredit će rješenjem njegovo uklanjanje.

Ako vlasnik, odnosno korisnik protupravno postavljenog predmeta, naprave i objekta ne postupi po rješenju pomorskog redara iz prethodnog stavka, izvršenje rješenja provest će se putem treće osobe na odgovornost i trošak vlasnika, odnosno korisnika.

U slučaju potrebe hitnog oslobađanja površine pomorskog dobra od protupravno postavljenog ili ostavljenog predmeta, naprave i objekta, radi osiguranja javnog reda i sigurnosti, te otklanjanja neposredne opasnost za život i zdravlje ljudi ili imovine veće vrijednosti, pomorski redar može uz pomoć odgovarajućih službi, takve predmete, naprave i objekte odmah ukloniti s pomorskog dobra, te rješenjem obvezati vlasnika, odnosno korisnika da u roku od 30 dana od dana dostavljanja rješenja preuzme predmet, napravu i objekt uz prethodno plaćanje troškova postupka, prijevoza, čuvanja i drugih troškova ako ih je bilo.

Ukoliko je vlasnik ili korisnik protupravno postavljenog predmeta, naprave i objekta nepoznat, pomorski redar donijet će rješenje protiv nepoznate osobe.

Ako obaviješteni vlasnik ili korisnik ne preuzme uklonjeni predmet, napravu ili objekt ili ako vlasnik ili korisnik nije poznat ili ga nije bilo moguće obavijestiti u dva pokušaja, s uklonjenim predmetom, napravom ili objektom postupit će se po propisima koji uređuju postupanje s napuštenim stvarima.

Ako predmet, naprava ili objekt koji je postavljen na pomorsko dobro temeljem odobrenja nadležnog odjela ima nedostataka ili oštećenja ili nije postavljen sukladno odobrenju, pomorski redar rješenjem će narediti vlasniku odnosno korisniku, uklanjanje nedostataka ili oštećenja, odnosno njegovo postavljanje sukladno odobrenju.

Ako vlasnik, odnosno korisnik predmeta, naprave ili objekta u ostavljenom roku ne ukloni nedostatke ili oštećenja ili ne postavi predmet, napravu ili objekt sukladno odobrenju, pomorski redar naredit će njegovo uklanjanje s pomorskog dobra putem treće osobe, o trošku vlasnika odnosno korisnika.

Pomorski redar naredit će vlasniku vozila koje se ne koristi u prometu ( zbog dotrajalosti, oštećeno u sudaru, neregistrirano, neispravno i slično ) kao i vlasniku kamperskog vozila, lake teretne prikolice i drugih priključih vozila, plovnog objekta i olupine plovnog objekta koji se nalaze na pomorskom dobru da u roku od 3 dana uklone vozilo s te površine.

Ako pomorski redar ne utvrdi tko je vlasnik vozila iz prethodnog stavka ovoga članka ostavit će na vozilu rješenje vlasniku da ga ukloni s pomorskog dobra u roku od 3 dana.

Ako vlasnik vozila ne postupi po rješenju pomorskog redara, vozilo će biti uklonjeno putem treće osobe istekom roka od 8 dana od objave na oglasnoj ploči rješenja o izvršenju, a na odgovornost i trošak vlasnika vozila.

Prisilno uklonjeno vozilo odvozi se na odgovarajuće odlagalište, o čemu je pomorski redar, ako je to moguće, dužan obavijestiti vlasnika.

Ako vlasnik vozila ne preuzme vozilo u roku od 8 dana od dana izdavanja rješenja i ne podmiri troškove uklanjanja i čuvanja (skladištenja) vozila, vozilo će biti predano ovlaštenom sakupljaču otpadnih vozila.

Pomorski redar naredit će uklanjanje i premještanje vozila parkiranog ili ostavljenog na pomorskom dobru na kojem nije dopušten promet motornim vozilima preko pravne ili fizičke osobe obrtnika kojoj je to Grad povjerio, a na odgovornost i trošak vlasnika vozila.

U postupku uklanjanja protupravno postavljenih predmeta, naprava i objekata na pomorskom dobru, pored stvarnih troškova premještanja i čuvanja može se naplatiti i paušalni iznos troškova i to:

-66,36 eura za premještanje,

-1,33 eura dnevno po m2 površine za skladištenje.

 članak 54.

Na prirodnim i uređenim morskim plažama te ostalim dijelovima pomorskog dobra nije dopušteno prometovanje motornim vozilima, zaustavljanje i parkiranje vozila, osim ako za to nije izdano odobrenje nadležnog tijela.

Pomorski redar naredit će uklanjanje i premještanje vozila parkiranog ili ostavljenog na pomorskom dobru na kojem nije dopušten promet motornim vozilima preko pravne ili fizičke osobe obrtnika kojoj je to Grad povjerio, a na odgovornost i trošak vlasnika vozila.

Izuzetno se dopušta kretanje motornim vozilima po površini iz stavka 1. ovoga članaka kada se određeni poslovi ne mogu obaviti na drugi način, a neophodni su radi otklanjanja opasnosti za sigurnost ljudi i imovine ili obavljanje komunalnih djelatnost ( hitna pomoć, vatrogasci, policija, komunalne i druge službe).

**V. ODRŽAVANJE ČISTOĆE I ČUVANJE POVRŠINA POMORSKOG DOBRA U OPĆOJ UPOTREBI**

 članak 55.

Obalni pojas uređenih i prirodnih plaža i zelenih površina uz plažu te ostali kopneni dijelovi pomorskog dobra trebaju se redovito održavati, tako da budu uredni i čisti te da služe svrsi za koju su namijenjeni, a oprema i uređaji na njima moraju biti uredni i ispravni.

Objekte i uređaje koji se nalaze na uređenim i prirodnim plažama i ostalim dijelovima pomorskog dobra zabranjeno je uništavati, oštećivati i onečišćavati.

 članak 56.

Održavanje pomorskog dobra u općoj upotrebi provodi se sanacijom nastalih oštećenja na pomorskom dobru, uređenjem plaža dohranom plažnog materijala na način da se ne mijenja granica kopnenog i morskog dijela pomorskog dobra, čišćenjem i odvozom smeća, postavljanjem posuda za odlaganje smeća na plažama, ograđivanjem plaža plutajućim branama, postavljanjem tuševa i sl.

 članak 57.

Pravna ili fizička osoba obrtnik koja obavlja poslove održavanja obalnog pojasa uređenih i prirodnih plaža i zelenih površina uz plažu dužna je iste održavati čistima i urednima, a jednom godišnje, najkasnije do početka travnja, detaljno ih očistiti od krupnih otpadaka na obali.

 članak 58.

Čišćenje prirodnih i uređenih plaža za vrijeme od 01.svibnja do 30. rujna mora biti svakodnevno i temeljito, a obavlja se u vremenu od 04:00 do 07:00 sati, a vremenu od 01. listopada do 30. travnja izvanredno po potrebi i nalogu upravnog odjela nadležnog za komunalne djelatnosti.

Ukoliko plovni objekt masnim otpacima izazove zagađenje morske površine, vlasnik ili korisnik plovnog objekta dužan se usidriti, te pozvati predstavnike Lučke kapetanije radi dogovora o čišćenju i odstranjivanju masnih otpadaka s pravnom osobom ili fizičkom osobom obrtnikom koja je osposobljena za uklanjanje navedenog onečišćenja.

Predstavnici Lučke kapetanije obvezni su informirati vlasnike plovila o dužnosti održavanja čistoće i reda u lukama, privezištima i općenito na pomorskom dobru.

Zabranjeno je na plovnim objektima ložiti vatru i peći roštilj, te time zadimljavati pomorsko dobro, odnosno ispuštati štetne imisije (dim, miris roštilja) od navedenih radnji u okoliš. Za postupanje protivno ovom stavku odgovoran je vlasnik, odnosno korisnik plovnog objekta.

 članak 59.

Društvo Čistoća Dubrovnik d.o.o. koje je Grad osnovano za obavljanje komunalne djelatnosti održavanja čistoće javnih površina dužno je redovno i izvanredno održavati i čistit obalni pojas uređenih i prirodnih morskih plaža te ostale kopnene dijelove pomorskog dobra sukladno Programu održavanja komunalne infrastrukture na području Grada

 članak 60.

Izvanredno čišćenje pomorskog dobra podrazumijeva čišćenje pomorskog dobra koje je zbog vremenskih nepogoda, više sile ili drugih razloga prekomjerno onečišćeno.

 članak 61.

Pomorski redar u slučaju onečišćenja pomorskog dobra izazvanim vremenskim nepogodama ili drugim izvanrednim situacijama, naložit će pravnoj ili fizičkoj osobi obrtniku koja obavlja poslove održavanja, odnosno čišćenja, odnosno koncesionaru i ovlašteniku dozvole na pomorskom dobru izvanredno čišćenje pomorskog dobra.

 članak 62.

Na kopnenim dijelovima pomorskog dobra postavljaju se posude/spremnici za otpatke koji moraju biti izrađeni od prikladnog materijala i estetski oblikovani.

Posude/spremnike za otpatke na pomorskom dobru postavlja Grad ili Čistoća Dubrovnik d.o.o., odnosno koncesionar na mjestima koje određuje nadležni upravni odjel nadležan za urbanizam, prostorno planiranje i zaštitu okoliša.

Čistoća Dubrovnik d.o.o. je dužno spremnike za otpatke prazniti i održavati čistima i funkcionalno ispravnim.

Čistoća Dubrovnik d.o.o. je dužno prati spremnike za komunalni otpad (kontejnere i sl.) koji se nalaze na pomorskom dobru te vršiti dezinfekciju i dezinsekciju, najmanje dva puta godišnje, a po potrebi i češće.

 članak 63.

Zabranjeno je postavljanje spremnika za otpatke na stupove na kojima se nalaze prometni znakovi, stupove javne rasvjete, drveća i jarbole za isticanje zastava, te na drugim mjestima na kojima bi narušavali izgled pomorskog dobra ili bi ometali promet.

Spremnici za otpatke moraju se smjestiti tako da ne ugrožavaju sigurnost prometa, da su na strminama osigurani od pomicanja i da su dostupni specijalnom vozilu za odvoz otpada.

Komunalni otpad mora se odlagati isključivo u odgovarajuće spremnike za otpad, na za to predviđena mjesta, sukladno vrsti otpada i namjeni spremnika, poštujući pri tome pravila o odvojenom prikupljanju različite vrste komunalnog otpada, te odredbe Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Grada.

Zabranjeno je odlagati otpad izvan spremnika ili u količinama koje premašuju volumen spremnika.

Zabranjeno je odlagati otpad izvan vremena propisanog za odlaganje.

 članak 64.

Zabranjeno je prebiranje po posudama/spremnicima za otpatke i odnošenje otpada ili dijelova otpada iz istih, na način da se pri tome otpad rasipa oko posude/spremnika i onečišćuje pomorsko dobro.

Posude/spremnike za otpad zabranjeno je oštećivati, po njima crtati i pisati , te ih premještati sa postavljenog mjesta.

 članak 65.

Pravna osoba ili fizička osoba obrtnik koja obavlja djelatnost zbog koje dolazi do onečišćenja pomorskog dobra dužna ga je redovito čistiti ili osigurati njihovo čišćenje.

Organizator javne manifestacije ili događanja dužan je odmah po završetku očistiti korišteno pomorsko dobro.

Ako osobe iz stavka 1. i 2. ovoga članka ne postupe sukladno propisanom pomorski redar rješenjem će im narediti poduzimanje radnji i mjera u svrhu održavanja reda na pomorskom dobru. Ako navedene osobe ne postupe po rješenju pomorskog redara izvršenje rješenja provest će se putem treće osobe na njihov trošak.

 članak 66.

Koncesionar je u obvezi tijekom cijele godine čuvati i održavati područje koncesije sukladno svim pozitivnim zakonskim propisima i podzakonskim aktima, a naročito:

- redovito održavati čistoću podmorja i kopnenog dijela područja, uklanjati naplavine ( daske, plastiku i slično) i ostale nanose, održavati hortikulturu, osigurati pražnjenje koševa za smeće te prikupljati otpad s brodova, a sve u suradnji s pravnom ili fizičkom osobom obrtnikom kojoj je Grad povjerio obavljanje komunalne djelatnosti održavanja čistoće javnih površina,

-organizirati zbrinjavanje opasnog otpada u suradnji s ovlaštenom osobom,

-održavati opremu ( koševe za smeće, klupe, tuševe, kabine za presvlačenje i sl.),

-izvan razdoblja korištenja koncesije koncesionar je obvezan ukloniti komercijalne rekvizite,

-brinuti o sigurnosti korisnika i materijalnih sredstva na pomorskom dobru,

-plaćati naknadu za utrošak električne energije i vode, kao i ostale troškove u obuhvatu koncesije,

-posjedovati sve propisane certifikate, a posebno one kojima se jamči zaštita ljudskog zdravlja i sigurnost,

-pridržavati se propisanih uvjeta, zakona i posebnih propisa, uvjeta iz prostornih planova te uvjeta i posebnih zahtjeva nadležne lučke kapetanije, uvjeta zaštite prirode nadležnog ministarstva,

-pridržavati se ove Odluke ,Odluke o javnom redu i miru, Odluke o ugostiteljskoj djelatnosti,

-pridržavati se odluka i rješenja pomorskog redara,

-pridržavati se odluka drugih nadležnih tijela.

 članak 67.

Tehničko održavanje plaže odnosi se na dohranu plaže koja se radi u sklopu tehničkog održavanja postojećih plaža, prirodnih ili djelomično nasutih ili uređenih nasutih plaža i to isključivo u postojećim gabaritima, a sve u suradnji s Gradom kroz redovito održavanje pomorskog dobra.

Materijal za potrebe održavanja plaža se u prvom redu mora vaditi iz susjednih lokacija ako je tamo odnesen s postojeće plaže zbog prirodnih utjecaja-djelovanja mora i vjetra, a plaža se eventualno dohranjuju plažnim materijalom koji se dobavlja iz drugih prikladnih izvora istog ili sličnog sastava i oblika, uobičajeno oblutak istovjetne granulacije ili pijesak sličnog podrijetla, samo ako se ne može zadovoljiti prethodno utvrđeni gabarit (prirodna linija).

Zabranjeno je dohranjivanje plaža zemljanim materijalom, otpadom, iskopom i sl. Plaže se mogu dohranjivati samo prirodnim šljunkom i /ili pijeskom. Osoba koja upravlja plažom može dohranjivati uređenu plažu tako da se ne mijenja prosječna godišnja pozicija obalne crte niti izgled plaže niti njezine karakteristike.

Koncesionar, odnosno ovlaštenik dozvole na pomorskom dobru je odgovoran za svaku štetu koja nastane uslijed gospodarskog korištenja pomorskog dobra, što uključuje štetu nastalu na pomorskom dobru, kao predmetu koncesije, odnosno dozvole na pomorskom dobru, štetu nastalu samom koncesionaru, odnosno ovlašteniku dozvole na pomorskom dobru, njihovim zaposlenicima, kao i štetu koju pretrpe treće osobe.

 članak 68.

Ovlaštenik dozvole na pomorskom dobru dužan je održavati čistim i urednim dio pomorskog dobra u općoj upotrebi na kojem obavlja djelatnost.

Na području pomorskog dobra za koje je izdana dozvola na pomorskom dobru Grad je dužan organizirati redovito održavanje čistoće putem Čistoće Dubrovnik d.o.o. kojoj je povjerio obavljanje komunalne djelatnosti održavanja čistoće javnih površina.

Grad je dužan organizirati redovito čišćenje mora i priobalja putem Sanitata d.o.o. Dubrovnik sukladno Programu obavljanja komunalnih djelatnosti na području grada Dubrovnika koji se donosi za svaku kalendarsku godinu.

Pod redovitim čišćenjem podrazumijeva se redovito uklanjanje svih otpadaka s morske obale, morske površine i morskog dna u obuhvatu pomorskog dobra, a osobito metalnih, plastičnih i staklenih predmeta, kao i ostalog otpada.

Smeće i ostale otpatke treba redovito sakupljati u posude predviđene za tu vrstu otpada, te omogućiti odvoz i pražnjenje posuda za otpatke.

 članak 69.

Na prirodnim i uređenim morskim plažama te ostalim dijelovima pomorskog dobra (šetnice, zelene površine i dr.) zabranjeno je ostavljati bilo kakav otpad ili navedene površine na druge načine onečišćavati, a osobito se zabranjuje:

1.bacanje ili ostavljanje komunalnog otpada izvan spremnika ili posuda za otpad ili vršenje drugih radnji koje onečišćuju pomorsko dobro,

2.prebiranje po spremnicima za otpatke i odnošenje otpada ili dijelova otpada iz istih na način da se pri tom otpad rasipa oko spremnika i onečišćuje pomorsko dobro,

3.oštećivati spremnike za otpad, po njima crtati i pisati, te ih premještati s postavljenog mjesta,

4.odlaganje građevnog i otpadnog građevnog materijala, zemlje, šute, ogrjeva, željeza, lima i sl.,

5.odlaganje glomaznog otpada i ambalaže,

6.ostavljanje neregistriranih vozila , prikolica, kamperskih vozila i drugih priključnih vozila, olupina vozila, olupina plovila ,radnih strojeva, podrtina i sl.,

7.ostavljanje plovila izvan za to predviđenih mjesta,

8.ispuštanje otpadnih tekućina bilo koje vrste (ulja, kiseline, boje, otpadnih voda i sl.),

9.popravak i servisiranje vozila, te drugih uređaja i naprava,

10.oštećivanje posuda za odlaganje komunalnog otpada,

11.bacanje gorućih predmeta u posude/spremnike za otpatke ili spremnike za odvojeno prikupljanje otpada ,

12. paljenje otpada, lišća i sl.

13.zagađivanje mora i bacanje otpada i otpadnih tvari na obalu , u more i korita potoka,

14.bacanje smeća ili opušaka u more i na morsku obalu,

15.paljenje smeća na pomorskom dobru,

16. iz plovila za vrijeme stajanja u luci ispuštati fekalije, ulje, naftu i slično,

17. za vrijeme stajanja plovila u luci na istom obavljati radove popravka i rekonstrukcije oplate, palube, opreme i stroja izvan uobičajenih poslova, čistiti, strugati i bojati nadvodni ili podvodni dio oplate plovnog objekta,

18.svako onečišćenje i umanjivanje funkcije slivnika i oborinskih kanala,

19.kopanje i odvoženje kamenog materijala i morskog biljnog materijala (lažine),pijeska ili šljunka i sl.,

20.obavljanje radnji kojima se onečišćuje pomorsko dobro ili propuštanje obavljanja radnji kojima se sprječava onečišćenje pomorskog dobra,

21.neovlašteno premještanje komunalne opreme i uređaja,

22.bacanje životinjskog, medicinskog i drugog opasnog otpada, koji se zbrinjava u skladu s posebnim propisima,

23.odlaganje ili postavljanje bilo kakvih predmeta kojima se ometa redovito korištenje pomorskog dobra, odnosno nesmetan prolaz pješaka i vozila,

24.obavljanje nužde izvan sanitarnog čvora,

25.kampiranje,

26.pranje osoba, vozila ili drugih predmeta na javnim vodovodnim uređajima i objektima,

27.izvođenje radova bez pravnog osnova,

28.puštanje otpadnih i oborinskih voda na pomorsko dobro čime se isto onečišćuje, ugrožavlja zdravlje i sigurnost prolaznika i prometa,

29.na bilo koji način onečišćavati i uništavati pomorsko dobro.

**VI. OSIGURANJE NESMETANOG PROLASKA DUŽ POMORSKOG DOBRA**

članak 70.

Zauzimanjem pomorskog dobra ne smije se spriječiti ili onemogućiti nesmetani prolazak, odnosno moraju biti ispunjeni slijedeći uvjeti:

1.zauzimanjem pomorskog dobra ne smije se smanjivati preglednost i onemogućiti odvijanje nesmetanog prolaska,

2.zauzimanjem pomorskog dobra ne smije se onemogućiti pristup vatrogasnim vozilima, vozilima hitne medicinske pomoći i korištenje hidranata,

3.zauzimanjem pomorskog dobra ne smije se stvarati prekomjerna buka i dodatno onečišćenje,

4.korisnici su dužni površinu pomorskog dobra držati u urednom stanju.

U slučaju postupanja suprotno stavku 1. ovoga članka pomorski redar naložit će rješenjem uklanjanje sredstava bez odgode, a najkasnije u roku od 3 dana od dana saznanja.

Ako pravna ili fizička osoba ne postupi po rješenju iz st.2. ovoga članka, a postoji neposredna opasnost za život i zdravlje ljudi, imovinu veće vrijednosti ili okoliš, Grad će izvršenje rješenja provesti putem treće osobe na trošak pravne ili fizičke osobe koja je postupila protivno stavku 1. ovoga članka.

**VII. MJERE ZA ODRŽAVANJE REDA NA POMORSKOM DOBRU**

članak 71.

Poslove provedbe reda na pomorskom dobru obavlja nadležni upravni odjel gradske uprave određen odlukom Gradskog vijeća o ustroju upravnih tijela Grada Dubrovnika ( u daljnjem tekstu: upravni odjel).

Upravni odjel u provedbi reda na pomorskom dobru obavlja poslove:

1.nadzora nad provedbom ove Odluke,

2.druge poslove određene ovom Odlukom.

 članak 72.

Nadzor nad provedbom reda na pomorskom dobru propisanog ovom Odlukom provode pomorski redari, kao ovlašteni službenici upravnog odjela.

Nadzor iz stavka 1. ovoga članka ovlašteni su provoditi i inspektori pomorskog dobra (ovlašteni službenici Ministarstva mora, prometa i infrastrukture te inspektori lučke kapetanije).

Pomorski redar provodi nadzor i nad izvršenjem obveza preuzetih dozvolom na pomorskom dobru koju izdaje Grad.

 članak 73.

Pomorski redar ima ovlasti obavljanja nadzora propisane Zakonom i ovom Odlukom.

U provedbi nadzora nad provedbom ove Odluke pomorski redar neposredno primjenjuje opće postupovne propise kojima se uređuje upravni i prekršajni postupak, ovisno o vrsti postupka koji vodi.

 članak 74.

Pri obavljanju službene dužnosti pomorski redar nosi službenu odoru i ima službenu iskaznicu.

Izgled službene odore te izgled i sadržaj službene iskaznice pomorskog redara posebnom odlukom propisuje Gradsko vijeće.

 članak 75.

U provedbi nadzora nad provedbom ove Odluke pomorski redar ovlašten je:

1.zatražiti i pregledati isprave (osobna iskaznica, putovnica, izvod iz sudskog registra i sl.) na temelju kojih može utvrditi identitet stranke ili zakonskog zastupnika stranke, kao i drugih osoba nazočnih prilikom nadzora,

2.uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi, kao i od drugih osoba nazočnih prilikom nadzora,

3.zatražiti pisanim putem od stranke točne i potpune podatke i dokumentaciju potrebnu u nadzoru,

4.prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i sl.),

5.obavljati i druge radnje u svrhu provedbe nadzora.

U provedbi nadzora nad provedbom ove Odluke pomorski redar ima pravo i obvezu rješenjem ili na drugi propisani način narediti fizičkim i pravnim osobama mjere za održavanje reda propisane ovom Odlukom.

 članak 76.

Javnopravna tijela te pravne i fizičke osobe obvezne su pomorskom redaru, bez naknade za rad i troškove, u roku koji im odredi, omogućiti provedbu nadzora i osigurati uvjete za neometan rad u okviru njegovih ovlaštenja.

Nadležno tijelo ovlašteno je zatražiti pomoć policije ako se prilikom izvršenja rješenja pomorskog redara pruži otpor ili se otpor osnovano očekuje.

 članak 77.

Kada pomorski redar utvrdi povredu propisa čije izvršenje je ovlašten nadzirati, obvezan je po službenoj dužnosti pokrenuti upravni postupak i narediti odgovarajuće mjere u skladu s ovom Odlukom.

Kada pomorski redar utvrdi da nije povrijeđen propis čije izvršenje je ovlašten nadzirati, pa stoga nema uvjeta za pokretanje upravnog postupka, pisanim putem će o tome obavijestiti poznatog prijavitelja u roku od osam dana od dana utvrđenja činjeničnog stanja.

 članak 78.

Protiv upravnih akata koje donosi pomorski redar može se izjaviti žalba Ministarstvu mora, prometa i infrastrukture Republike Hrvatske.

Žalba izjavljena protiv rješenja pomorskog redara ne odgađa njegovo izvršenje.

 članak 79.

Grad je dužan putem pomorskog redara jedanput mjesečno izvršiti nadzor pomorskog dobra na svom području radi utvrđenja nezakonitog građenja ili drugog oštećenja pomorskog dobra, a i po svakoj prijavi bilo koje osobe ,te ako utvrdi nezakonite radnje pomorski redar dužan je o tome obavijestiti nadležno tijelo (nadležne inspekcije, lučku kaptaniju i dr.).

Pomorski redar dužan je na zahtjev Ministarstva dostaviti izvješće o obavljanju poslova nadzora pomorskog dobra iz svoje nadležnosti, na način i u obliku kako to zatraži Ministarstvo.

 članak 80.

Pomorski redar obavlja poslove nadzora samostalno, u ime Grada, postupa i donosi pojedinačne akte u okviru ovlaštenja i dužnosti određenih ovom Odlukom i drugim zakonskim i podzakonskim propisima.

Poduzimanje mjera za provođenje reda na pomorskom dobru smatra se bitnim i od javnog interesa.

U cilju uspostavljanja reda na pomorskom dobru pomorski redar može poduzimati odgovarajuće mjere u zajedništvu s nadležnim državnim i drugim tijelima, odnosno zaštitarskim tvrtkama.

 članak 81.

U provedbi nadzora nad provedbom ove Odluke pomorski redar ima pravo i obvezu rješenjem ili na drugi propisani način narediti fizičkim i pravnim osobama mjere za održavanje reda na pomorskom dobru i to:

-uklanjanje protupravno postavljenih predmeta, naprava, objekata, uređaja, sredstava, reklama i dr.,

-zabraniti obavljanje radova i djelatnosti,

-narediti vraćanje površine pomorskog dobra u prvobitno stanje,

-narediti otklanjanje uočenih nedostataka na sredstvima koja se koriste za obavljanje djelatnosti zbog kojih postoji opasnost za život i zdravlje ljudi, imovinu veće vrijednosti ili okoliš,

-narediti izvanredno čišćenje pomorskog dobra,

-narediti zabranu upotrebe izvora buke,

-narediti i druge mjere i radnje u svrhu održavanja reda na pomorskom dobru.

U provedbi nadzora nad provedbom ove Odluke pomorski redar ovlašten je:

-naplatiti novčanu kaznu na mjestu počinjenja prekršaja,

-predložiti pokretanja prekršajnog postupka za prekršaje propisane ovom Odlukom.

 članak 82.

Mjere za održavanje reda na pomorskom dobru propisane ovom Odlukom pomorski redar naređuje rješenjem osobi koja je povrijedila odredbe ove Odluke odnosno osobi koja je obvezna otkloniti utvrđenu povredu.

Ako se osoba iz prethodnog stavka ne može utvrditi, rješenje se donosi protiv nepoznate osobe.

Ako pomorski redar utvrdi povredu propisa čije izvršenje je ovlašten nadzirati, može donijeti rješenje i bez saslušanja stranke.

Poslove iz stavka 1. ovoga članka pomorski redar obavlja kao javnu ovlast te je ovlašten provesti izvršenje rješenja koje donese.

 članak 83.

Za prekršaje propisane ovom Odlukom, koje u nadzoru utvrdi pomorski redar u okviru svoje nadležnosti, neposrednim opažanjem, uporabom tehničkih uređaja, te pregledom vjerodostojne dokumentacije, isti može od počinitelja prekršaja naplatiti novčanu kaznu na mjestu počinjenja prekršaja u visini polovice propisane novčane kazne.

Smatrat će se da je novčana kazna iz stavka 1. ovoga članka naplaćena na mjestu počinjenja prekršaja ako počinitelj prekršaja nije u trenutku kada je zatečen na mjestu počinjenja prekršaja u mogućnosti platiti novčanu kaznu, a istu plati u roku od tri dana, te dokaz o izvršenoj uplati dostavi upravnom odjelu nadležnom za poslove pomorskog redarstva.

Smatrat će se da je novčana kazna iz stavka 1. ovoga članka naplaćena na mjestu počinjenja prekršaja ako počinitelj prekršaja nije utvrđen u trenutku počinjenja prekršaja ili nije zatečen na mjestu počinjenja prekršaja, a novčanu kaznu plati u roku od tri dana od primitka obavijesti o prekršaju te dokaz o izvršenoj uplati dostavi pomorskom redarstvu.

Usmeno izrečenu novčanu kaznu prema uvjetima iz stavka 1. ovoga članka pomorski redar naplatit će od počinitelja prekršaja uz izdavanje potvrde o tome, bez izdavanja obaveznog prekršajnog naloga.

Ako počinitelj prekršaja plati izrečenu novčanu kaznu sukladno stavku 1.,2 i 3. ovoga članka neće se voditi prekršajni postupak, izrečena novčana kazna se ne unosi u prekršajnu evidenciju, a počinitelj prekršaja se ne smatra osobom osuđenom za prekršaj.

 članak 84.

Ako počinitelj prekršaja ne pristane platiti novčanu kaznu na mjestu počinjenja prekršaja izdat će mu se obavezni prekršajni nalog s uputom da novčanu kaznu mora platiti u roku od osam dana od dana pravomoćnosti obaveznog prekršajnog naloga.

Obaveznim prekršajnim nalogom osim novčane kazne može se izreći i paušalna svota troška izdavanja obaveznog prekršajnog naloga u iznosu od 13,27 eura.

 članak 85.

Novčane kazne naplaćene za prekršaje propisane ovom Odlukom prihod su proračuna Grada, a koriste se namjenski za upravljanje pomorskim dobrom i financiranje odnosno sufinanciranje projekata na pomorskom dobru i za aktivnosti kojima je cilj unaprijeđenje pomorskog dobra u općoj upotrebi.

 članak 86.

Pomorski redar dužan je voditi posebnu evidenciju o počiniteljima prekršaja propisanih ovom Odlukom ,izrečenim novčanim kaznama , te o naplaćenim novčanim kaznama na mjestu počinjenja prekršaja.

**VIII. PREKRŠAJNE ODREDBE**

 članak 87.

Novčanom kaznom u iznosu od 1.320 eura kaznit će se za prekršaj pravna osoba ako:

1.obavlja gospodarsku djelatnost na pomorskom dobru suprotno uvjetima ,opsegu i granicama određenim ugovorom o koncesiji ( čl. 11. Odluke ),

2.obavlja gospodarsku djelatnost na pomorskom dobru suprotno uvjetima ,opsegu i granicama određenim u dozvoli na pomorskom dobru,sklapa ugovore s trećim osobama na temelju kojih bi treće osobe obavljale djelatnost ili dio djelatnosti iz dozvole ( čl.12. Odluke ),

3.za vrijeme trajanja koncesije, odnosno dozvole na pomorskom dobru ne osigura cjelovitu zaštitu okoliša, sanitarno higijenske uvjete i zaštitu od onečišćenja, ne brine se o sigurnosti ljudi i imovine, ne održava, ne štiti , ne koristi pomorsko dobro pažnjom dobrog gospodara , poduzima druge radnje na pomorskom dobru osim onih dopuštenih ovom Odlukom, ugovorom o koncesiji i dozvolom na pomorskom dobru ( čl. 15. Odluke ),

4.za vrijeme trajanja koncesije, odnosno dozvole na pomorskom dobru onemogući i /ili ograniči pristup pomorskom dobru za koje mu je izdana koncesija, odnosno dozvola, te umanji, ometa ili onemogućava upotrebu i /ili korištenje susjednih djelova pomorskog dobra prema njihovoj namjeni, te pomorsko dobro ne čuva niti unaprijeđuje ( članak 17. Odluke),

5. ne postupi po rješenju pomorskog redara kojim je naloženo otklanjanje nedostataka na sredstvima koja koristi za obavljanje gospodarske djelatnosti na pomorskom dobru ( članak 18. Odluke),

6.morsku plažu kojom upravlja ne održava i ne osigura zadovoljenje javnog interesa za njenim korištenjem i ako ne osigura korištenja pomorskog dobra na način kojim omogućava kretanje osoba smanjene pokretljivosti (članak 21. Odluke ),

7. morska plaža kojom upravlja nije dostupna svima pod istim uvjetima, ako je isključi iz opće upotrebe, ogradi ili na drugi način ograniči pristup plaži ili naplaćuje ulaz na plažu ( članak 23. Odluke),

8. uređaje i opremu na morskoj plaži kojom upravlja ne održava u urednom i ispravnom stanju (članak 24. Odluke ),

9. javnu rasvjetu, opremu i uređaje javne rasvjete ne održava u stanju funkcionalne sposobnosti i ispravnosti, ako električne instalacije rasvjete i druge instalacije priključi na sustav javne rasvjete, te drugo korištenje sustava javne rasvjete bez suglasnosti upravnog odjela nadležnog za komunalne djelatnosti, ako su uništeni ili oštećeni stupovi javne rasvjete i rasvjetna tijela, ako su na stupove javne rasvjete postavljane reklamne ploče protivno odredbama Odluke o reklamiranju, ako su postavljane ukrasne zastavice, informativno promidžbeni panoi i sl. na stupove javne rasvjete bez odobrenja upravnog odjela nadležnog za komunalne djelatnosti, ako se uporabljuju svjetlosni snopovi bilo kakve vrste ili oblika prema nebu ili u more ili su postavljena rasvjetna tijela u more ili na sredstva (sup, daska za jedrenje, kajak i sl. ( članak 26. Odluke),

10. uništava, oštećuje ili neovlašteno uporabljuje hidrante na pomorskom dobru za vlastite potrebe - pranje automobila, plovila ili privatnih površina i prostora ( članak 29. Odluke ),

11. postavi spomenik, spomen ploču, skulpturu i slične predmete na pomorskom dobru suprotno Odluci o komunalnom redu ili iste na bilo koji način ošteti (članak 30. Odluke),

12.uređenu morsku plažu ne označi i ne zaštiti s morske strane, te na vidljivim mjestima ne istakne informativnu ploču s podacima o kakvoći mora za kupanje, podatkom je li dopušten pristup kućnim ljubimcima morskom i kopnenom dijelu plaže i informacijama o mogućim izvanrednim događajima na morskoj plaži, u skladu s važećim provedbenim propisima upravnog tijela nadležnog za zaštitu okoliša i prirode, te ako na dijelu pomorskog dobra za koje je izdana dozvola na pomorskom dobru odnosno koncesija ne istakne tablu s podacima iz dozvole odnosno koncesije ( članak 31. Odluke ),

13. morski prostor namijenjen kupačima, odnosno granicu koncesioniranog područja na moru (sidrišta ) ne označi vidljivim oznakama (bove,marker plutače) sukladno posebnim uvjetima Lučke kapetanje i ako onemogući slobodan pristup pomorskom dobru (članak 32. Odluke),

14. obavlja djelatnost ugostiteljstva i trgovine u objektu na pomorskom dobru za koju nije ishodio rješenje o minimalnim uvjetima pružanja usluge sukladno posebnim propisima (članak 33. Odluke ),

15. obavlja djelatnost iznajmljivanja plažne opreme (suncobrani, ležaljke i sl. ) i plovila suprotno uvjetima obavljanja te djelatnosti propisanim člankom 34. Odluke,

16.obavlja djelatnost iznajmljivanja plovila ( kajaci ) ,iznajmljivanja plovila na vodomlazni pogon i vuče plovilom suprotno uvjetima obavljanja tih djelatnosti propisanim člankom 35. Odluke,

17.ne osigura nesmetan prolaz pomorskim dobrom u općoj upotrebi (članak 36. Odluke )

18. zatvori kopnene pristupne puteve (skale,staze) do morske obale i mora i puteve uzduž morske obale (uključujući koncesionirana kupališta) a koji moraju biti otvoreni za nesmetano i neograničeno korištenje svima, ogradi plažu ili prekine pristupne puteve do morske obale, odnosno uzduž morske obale neovisno što ti putevi prolaze koncesioniranim dijelom pomorskog dobra (članak 37. Odluke ),

19.gradi jednostavnu građevinu na pomorskom dobru suprotno odredbi čl.39. Odluke,

20. gradi građevinu na prirodnoj plaži ( članak 40. Odluke ),

21.nije ishodio lokacijsku dozvolu za zahvat na pomorskom dobru propisan člankom 41. Odluke,

22.za obavljanje djelatnosti na pomorskom dobru koristi građevinu koja se ne smatra jednostavnom građevinom prema propisima kojima se uređuje građenje ( članak 42. Odluke),

23. ugostiteljski objekt u kiosku, na klupi, kolicima, šank na otvorenom i slične naprave na pomorskom dobru postavi ili ukloni suprotno članku 43. Odluke,

24. ugostiteljsku terasu izgradi zidanjem ili nasipavanjem podloge ili ukopavanjem zatečene podloge i ako prilikom postavljanja i/ili ugradnje pokretnih naprava na pomorskom dobru ne primjenjuje tehnička rješenja u projektiranju i građenju kojima se osobama smanjene pokretljivosti osigurava nesmetan pristup, kretanje, boravak i rad jednako kao ostalim osobama ( članak 44. Odluke ),

25.onemogući da se pomorskim dobrom u općoj upotrebi svatko služi sukladno njegovoj prirodi i namjeni (članak 45. Odluke),

26.ne poštiva obveze iz ugovora o koncesiji odnosno dozvole na pomorskom dobru, ne pridržava se propisa o sigurnosti plovidbe, propisanih uvjeta Lučke kapetanije, zaštite okoliša i reda na pomorskom dobru ( članak 46.Odluke),

27. u plažnom prostoru namijenjenom za kupače obavlja radnje zabranjene člankom 47. Odluke,

28.na prirodnim i uređenim plažama obavlja radnje zabranjene člankom 48. Odluke,

29.na prirodne i uređene plaže dovede i pušta kućne ljubimce i ne očisti plažu koja je onečišćena otpacima kućnog ljubimca ( članak 49. Odluke),

30.na pomorskom dobro postavlja pokretne naprave bez koncesije, odnosno dozvole na pomorskom dobru ili suprotno izdanoj koncesiji odnosno dozvoli, ne ukloni pokretnu napravu sa pomorskog dobra nakon isteka ugovora o koncesiji, odnosno dozvole na pomorskom dobru i ošteti na bilo koji način pomorsko dobro obavljanjem gospodarske djelatnosti (članak 50. Odluke ),

31. na prirodnim i uređenim plažama pokretni prodavači izlažu i nude na prodaju prehrambene i neprehrambene robe, pružaju marketinške i slične usluge, promoviraju i prodaju karte za turističke izlete te nude, nagovaraju i prodaju usluge smještaja ( članak 51. Odluke),

32. na morskim plažama i drugim dijelovima pomorskog dobra organiziraju hazardne igre i igre na sreću, te prikupljaju donacije i milodari ( članak 52. Odluke),

33.ne postupi po rješenju pomorskog redara kojim je naloženo uklanjanje predmeta, naprava i objekata sa pomorskog dobra ( članak 53. Odluke ),

34. motornim vozilima prometuje na pomorskom dobru, zaustavlja se i parkira bez odobrenja nadležnog tijela ( članak 54. Odluke ),

35.obalni pojas uređenih i prirodnih plaža i zelenih površina uz plažu te ostale kopnene dijelove pomorskog dobra redovno ne održava, a opremu i uređaje na njima ne drži urednim i ispravnim (članak 55.Odluke),

36. prirodne i uređene plaže za vrijeme turističke sezone ne čisti redovno ,te izvanredno po potrebi i nalogu upravnog odjela nadležnog za komunalne djelatnosti, ukoliko plovni objekt masnim otpacima izazove zagađenje morske površine ili se na plovnom objektu loži vatra i peče roštilj (članak 58. Odluke ),

37.spremnike za otpatke postavlja ili koristi suprotno članku 63.Odluke,

38.otpad uslijed prebiranja i odnošenja rasipa oko posuda/spremnika za otpad i onečišćuje pomorsko dobro ili posude/spremnike oštećuju ili premješta sa postavljenog mjesta (članak 64. Odluke),

39. ne postupi po rješenju pomorskog redara kojim je naloženo čišćenje korištenog pomorskog dobra ( članak 65.Odluke),

40.ne čuva i ne održava područje koncesije tijekom cijele godine na način propisan člankom 66.Odluke,

41.dohranjuje plažu suprotno članku 67. Odluke,

42. ne održava čistim i urednim dio pomorskog dobra u općoj upotrebi na kojem obavljanja gospodarsku djelatnost osnovom dozvole na pomorskom dobru ( članak 68. Odluke ),

43.na prirodnim i uređenim morskim plažama ostavlje otpad ili navedene površine na druge načine onečišćuje ili na njima obavlja zabranjene radnje kojima se onečišćuje pomorsko dobro ( članak 69. Odluke,)

44.ne postupi po rješenju pomorskog redara kojim je naloženo uklanjanje sredstava kojima se spriječava ili onemogućava nesmetan prolazak pomorskim dobrom ( članak 70. Odluke),

45. pomorskom redaru ne omogući pregled isprave (osobne iskaznice, putovnice, izvoda iz sudskog registra i sl.) na temelju kojih može utvrditi identitet stranke odnosno zakonskog zastupnika stranke, kao i drugih osoba nazočnih prilikom nadzora ( članak 75.stavak 1.točka 1. Odluke),

46.kao stranka na pisano traženje pomorskog redaru ne da točne i potpune podatke te mu ne dostavi dokumentaciju potrebnu u nadzoru (članak 75.stavak 1.točka 3. Odluke),

47.pomorskog redara ometa u provedbi nadzora ( članak 75.stavak 1. točke 2.,4. i 5. Odluke).

Novčanom kaznom u iznosu od 260,00 eura kaznit će se odgovorna osoba u pravnoj osobi za prekršaje iz stavka 1. ovoga članka.

Novčanom kaznom u iznosu od 660,00 eura kaznit će se za prekršaje iz stavka 1. ovoga članka fizička osoba obrtnik i osoba koja obavlja drugu samostalnu djelatnost kada su prekršaj počinile u vezi s obavljanjem svog obrta, odnosno samostalne djelatnosti.

Novčanom kaznom u iznosu od 260,00 eura kaznit će se fizička osoba za prekršaje iz stavka 1. ovoga članka.

**IX. PRIJELAZNE I ZAVRŠNE ODREDBE**

 članak 88.

Ukoliko su pojedine odredbe Odluke o komunalnom redu u suprotnosti s odredbama ove Odluke, na pomorskom dobru u općoj upotrebi primjenjuju se odredbe ove Odluke.

 članak 89.

Ova Odluka stupa na snagu osmog dana od dana objave u Službenom glasniku Grada Dubrovnika

Klasa:

Urbroj:

Dubrovnik,

 PREDSJEDNIK

 GRADSKOG VIJEĆA

 Marko Potrebica

.